JAK ZAJONCE NA ŚWIYNTA KROSZONKI MALOWAŁY
Rozjaśniyło cały świat na wiosna słońce
Przidzie Wielkanoc – radowały sie zajonce
Już naprzod na świynta uradowane
Rychtowały piykne kroszonki , farbami malowane
Te młode zajonce malowały jajca pyndzlami
A te starsze plytły koszyczki małymi packami
Jajca miały rostomańte farby- modre , żołte , bskupkowe i lilowe
Śpiychały sie zajonce żeby na świynta było wszysko gotowe
Zajonc Florek co rod szczig uszami
Swoziył surowe jajca – pełnymi karami
Jeszcze mioł fest mocka do przewiezynia
Giboł sie – wbaraniył kołkym od kary do kamiynia
Kara na bok sie obulyła
Na ziymi wielko smażonka była
Przileciały zajonce obejrzeć co sie stało
Jeronie ! Sto jajec sie sczaskało !
Najstarszy zajonc – Hajnel prziszoł , poszkroboł sie po glacy
Nie przezywoł Florka – ” wypadek przi pracy „
Skond wzinć nowych sto jajec ? Nie było rady
Co dziesionte jajco bydzie z czekulady !
Żol też było zajonca Buły – boroka
Bo przi malowaniu farba pyrskła mu do oka
Farba oko całe zaklejyła
„Piyrszo pomoc „poczebno była
Jedyn zajonczek mały fuknył do gory i wroz
Szłapkom do kibelka z farbom wloz
Mama zajonczkowi szłapka zaroz umyła
Ale farba nie puściyła
Nie puściyła choby nie wiym co
Do dzisiej zajonczek szłapka modro mo
Tak przi robocie nikere zajonce pecha miały
Jednak przed świyntami zdonżyły , kroszonki pomalowaly
W drugi świynto zaroz wczas rano
Cało kolona zjoncow była urychtowano
Wszyski świontecznie wybleczone
Z pełnymi koszykami kroszonek
Najstarszy Hajnel też był sztramsko obleczony
Rozesłoł zajonce na sztyry świata strony
Wszyski sie rozpyrskły jaknajpryndzy
Żeby zdonżyć zrobić gniozdek jak najwiyncy
Gniozdka robiyły w zegrodkach dlo dzieci małych
Co by miały uciecha i sie radowały
Dzieci znajdowały kroszonki kolorowe
A co dziesionte jajco było czekuladowe
Tak to już być musiało
Wszyjscy wiymy co sie Florkowi stało
Borok pecha mioł aż tak
Że sczaskoł sto jajec na szlag
Marietta Nikel
szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn pol_Latn szl_Latn hrv_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn mri_Latn